Source: https://tampere.cloudnc.fi/fi-FI/Toimielimet/Yhdyskuntalautakunta/Kokous_8102019/Kaukaniemen_hoito_ja_kayttosuunnitelma(114202)
Timestamp: 2020-07-07 19:06:21+00:00
Document Index: 1767101

Matched Legal Cases: ['§ 292', '§ 272', '§ 273', '§ 274', '§ 275', '§ 276', '§ 277', '§ 278', '§ 279', '§ 280', '§ 281', '§ 282', '§ 283', '§ 284', '§ 285', '§ 286', '§ 287', '§ 288', 'kko ', '§ 289', '§ 290', '§ 291', '§ 293', '§ 294']

Kaukaniemen hoito- ja käyttösuunnitelma | Tampere esityslistat ja pöytäkirjat
Kokous 8.10.2019
Kaukaniemen hoito- ja käyttösuunnitelma
Yhdyskuntalautakunta, kokous 8.10.2019
§ 292 Kaukaniemen hoito- ja käyttösuunnitelma
TRE:5917/10.03.04/2019
Suunnittelualue käsittää vuonna 2015 vahvistetun asemakaavan mukaisen Kaukaniemen lähivirkistysalueen, joka on pinta-alaltaan noin 9 ha ja sijaitsee Kaukajärven pohjoisrannalla. Kulttuurivaikutus yhdessä luonnonolosuhteiden kanssa on tehnyt Kaukaniemestä niin historiallisesti, luontoarvoiltaan kuin virkistysmahdollisuuksiltaan kiinnostavan. Alueella on tärkeä rooli Vehmaisten kaupunginosan suurena yhtenäisenä viheralueena.
Kaukaniemessä on sijainnut Kaukajärven kartano, joka eli kukoistuskauttaan 1900-luvun alusta vuoteen 1940. Kartanon komea päärakennus ja sitä ympäröinyt kartanopuisto avautuivat Kaukajärven maisemiin ja kartanon toimintaa ylläpidettiin väenpihan lukuisissa talousrakennuksissa. Kaukaniemi ympäristöineen oli pääosin avointa viljely- ja laidunmaata. Kartano puistoineen siirtyi Tampereen kaupungin omistukseen 1950-luvulla, minkä jälkeen siellä harjoitettiin taimisto- ja teollisuustoimintaa. Kaupallinen toiminta päättyi 1970-luvulla ja rakennukset purettiin.
Hoito- ja käyttösuunnitelman tavoitteena on Kaukaniemen kehittäminen lähivirkistysalueena asemakaavan mukaan ja alueen saaminen hoidon piiriin siten, että kohteen merkittävät luontoarvot ja kulttuurihistorialliset ominaispiirteet säilytetään ja niiden merkitystä vahvistetaan. Lisäksi tavoitteena on mahdollistaa alueen turvallinen virkistyskäyttö.
Hoito- ja käyttösuunnitelmassa määritellään Kaukaniemen kehittämisen päälinjaukset huomioiden luontoarvot, maisemahistoria, maisemarakenne sekä liittyminen ympäröivään yhdyskuntarakenteeseen. Suunnitelmassa esitetään toimenpide-ehdotukset virkistyspalveluiden kehittämiseksi, maisemakuvallisten tavoitteiden saavuttamiseksi sekä alueen turvallisuuden parantamiseksi.
Suunnitelman avulla voidaan ennakoida ja ohjelmoida viheralueella tehtävät kunnostus- ja uudistustoimenpiteet seuraavan noin kymmenen vuoden ajaksi. Työ sisältää maisemahistorian ja maisemallisten taustojen osion, kuvauksen alueen maankäyttöä ohjaavista yleis- ja asemakaavasta, selvitykset suunnittelualueen nykytilasta, yleissuunnitelman selostuksen ja tavoitetilakartan, valaistuksen periaatteet, hoitoluokituksen sekä kuviokohtaiset toimenpidekortit.
Toimenpidekuvioita on 15 kappaletta. Niissä on kuvailtu kuvion nykytila, arvot ja ongelmat, määritelty kuviokohtaisesti ekologiset, maisemalliset ja maankäytölliset tavoitteet sekä esitetty välittömät kunnostus- ja hoitotoimenpiteet asetettujen tavoitteiden saavuttamiseksi. Hoito- ja kehittämistoimenpiteet on esitetty kartalla sekä viheralueiden hoitotapataulukossa, johon on koottu hoitotoimenpiteet ajoituksineen.
Kehittämis- ja hoitotoimenpiteiden osalta Kaukaniemen suunnittelualueen käsittely vaihettuu keskiosan käyttöviheralueista ja avoimena tai puoliavoimena hoidetuista niityistä metsäisiin reuna-alueisiin ja rantavyöhykkeeseen. Puiston ydinalue – entinen kartanopuisto sekä väenpiha – kunnostetaan avoimeksi puistoalueeksi vanhan kartanopuiston hengessä. Kaukaniemen historiallisia arvoja kunnioitetaan ja niitä palautetaan mahdollisuuksien mukaan. Kartanohistoriaa tuodaan esille palauttamalla vanhoja käytävälinjauksia sekä kunnostamalla rakennusten perustuksia oleskelupaikoiksi. Kaukajärvelle avautuneita näkymiä sekä alueen sisäisiä näkymiä palautetaan luontoarvot huomioiden. Opastuksella välitetään tietoa Kaukaniemen historiallisista arvoista ja luontoarvoista alueen käyttäjille.
Kaukaniemi on Tampereen luonnonsuojeluohjelmassa mainittu arvokas luontokohde. Avainbiotooppeihin luettavia elinympäristöjä ovat rehevä tihkupinta Kaukajärven rantavyöhykkeellä sekä Sonnivuoren kallioniitty. Kaukaniemi on arvokasta kasvi-, hyönteis- ja lintualuetta sekä liito-oravan elinympäristöä. Lisäksi Kaukaniemessä on pistemäinen, erittäin uhanalaisen (EN) ja erityisesti suojeltavan keltajänönkorvan (Otidea minor) esiintymä.
Nykyiset luontoarvot huomioidaan ja niitä heikentävät vaikutukset pyritään minimoimaan, jolloin taataan alueen eliöstön elinympäristöjen säilyminen. Luontoarvoja monipuolistetaan hoito- ja käyttösuunnitelmassa esitetyillä toimenpiteillä perustettavien puolikulttuuribiotooppien kautta.
Ylläpidettäviä ja kehitettäviä virkistyspalveluja ovat näköalapaikka, maisemaniityt, palstaviljely, matonpesupaikka, puurakenteiset portaat ja oleskelutasot sekä reittien varrelle ja oleskelupaikoille asennettavat penkit.
Hoito- ja käyttösuunnitelman luonnos on ollut nähtävillä ja kommentoitavissa kaupungin Internet-sivuilla 28.11. – 16.12.2018. Suunnitelmasta pidettiin yleisötilaisuus K-Market Vehmaisen aulassa 28.11.2018. Yleisötilaisuuteen osallistui noin 30 henkilöä.
Hoito- ja käyttösuunnitelmaluonnoksesta annettiin 11 palautetta, jotka koskivat muun muassa hoidon tasoa, reittejä, alueelle osoitettuja toimintoja, kasvillisuuden poistoja sekä valaistusta. Palautteen perusteella reittien leveydet tarkistettiin, rantavyöhykkeelle lisättiin kunnostettava polkuyhteys, A2-hoitoluokitus muutettiin B3-hoitoluokkaan, suunnitelmassa esitettyjä toimintoja sekä valaistavia alueita vähennettiin, koivukujan päähän lisättiin varaus pysäköintialueelle ja viheralueen sisääntuloreiteille lisättiin ajoesteet. Liito-oravan lisääntymis- ja levähdyspaikoista on käyty kaksi neuvottelua Pirkanmaan ELY-keskuksen kanssa ja alueelta tehtiin uusi liito-oravainventointi keväällä 2019. Inventoinnissa selvitettiin liito-oravalle soveltuvat pesäpuut. ELY-keskuksen ohjeet sekä vuoden 2019 inventointi on huomioitu hoito- ja käyttösuunnitelmassa.
Hoito- ja käyttösuunnitelmaa toteutetaan vaiheittain talousarvion puitteissa. Vuoden 2019 talousarviossa hankkeeseen on varattu viheralueiden osalta 100.000 euroa. Vuonna 2019 esitetään toteutettavaksi valaistavaksi esitettyjen käytävien kunnostusta sekä niiden valaistus.
Tavoitteellisia toimenpiteitä seuraavalle viisivuotiskaudelle ovat:
- Käsityönä tehtävä jätealueiden puhdistaminen
- Vaarallisten puiden poistaminen
- Niittyalueiden avaaminen ja kunnostus sekä pienpuuston poistaminen
- Näkymälinjojen avaaminen
- Kartanonaikaisten rakenteiden kunnostus
- Valaistujen käytävien kunnostus ja rakentaminen
- Haitallisten vieraslajien torjunta.
Kaukaniemen hoito- ja käyttösuunnitelma hyväksytään ohjeellisena.
Vuodelle 2019 esitetyt toimenpiteet voidaan toteuttaa ennen kuin päätös on saanut lainvoiman.
Päätösehdotus hyväksyttiin seuraavasti muutettuna:
Tampereen kaupungin vastauksessa Minna Minkkisen valtuustoaloitteeseen 20.8.2018 todetaan grillipaikoista olevan myönteisiä kokemuksia ja linjataan grillipaikkojen toteuttamisen periaatteita.
Suunnitelmaa muutetaan niin, että Kaukaniemen alueelle toteutetaan tulenteko- ja grillauspaikka sopivaan ja turvalliseen paikkaan. Grillipaikan sijoittamisessa ja suunnittelussa noudatetaan Tampereen kaupungin aiemmin linjaamia periaatteita. Alueella asuu mm. paljon lapsiperheitä, joille tämä mahdollisuus parantaisi entisestään alueen ympärivuotisia ulkoilu- ja virkistyskäytön mahdollisuuksia. Tulentekopaikka palvelisi myös läheisen koulun ja päiväkodin tarpeita ja retkiä. Luvallisella ja turvallisella tulentekopaikalla voitaisiin osaltaan hillitä myös alueella esiintyvää luvatonta tulentekoa.
Matti Järvinen poistui kokouksesta asian käsittelyn aikana.
Erik Lydén teki seuraavan muutosehdotuksen:
Katja Nisumaa-Saarela ja ja Jouni Sirén kannattivat Lydénin ehdotusta.
Matti Höyssä ehdotti, että asia jätetään pöydälle. Ehdotusta kannatti Antti Suonvieri.
Koska oli tehty kannatettu pöydällepanoehdotus jota ei voitu yksimielisesti hyväksyä, puheenjohtaja totesi, että ehdotuksesta on äänestettävä.
Puheenjohtaja teki seuraavan kättennostoäänestyksillä suoritettavan äänestysesityksen:
Asian jättäminen pöydälle = JAA
Asian käsittelyn jatkaminen = EI
Äänestysesitys hyväksyttiin yksimielisesti.
JAA eli asian jättäminen pöydälle 4 ääntä (Sirniö, Höyssä, Suonvieri, Kallio-Kokko)
EI eli asian käsittelyn jatkaminen 6 ääntä (Harmaala, Kampman, Lydén, Nisuma-Saarela, Sirén, Rajala)
Tyhjää 1 ääni (Penny)
Puheenjohtaja totesi asian käsittelyn jatkamisen voittaneen äänin 6 - 4, 1 tyhjä, poissa 2.
Koska oli tehty kannatettu muutosehdotus jota ei voitu yksimielisesti hyväksyä, puheenjohtaja totesi, että ehdotuksesta on äänestettävä.
Esittelijän päätösehdotus = JAA
Lydénin muutosehdotus = EI
JAA eli esittelijän päätösehdotus 3 ääntä (Höyssä, Suonvieri, Kallio-Kokko)
EI eli Lydénin muutosehdotus 8 ääntä (Sirniö, Harmaala, Kampman, Lydén, Nisuma-Saarela, Sirén, Rajala, Penny)
Puheenjohtaja totesi muutosehdotuksen tulleen hyväksytyksi äänin 8 - 3, poissa 2.
palautteen antajat 11 kpl, Näkymä Oy/ Matti Liski, Katri Laihosalo, Kreetta Lesell, Maarit Voimanen, Timo Koski, Petri Kujala, Janne Syrjä, Milja Nuuttila, Tarja Nikupaavo-Oksanen, Lea Johansson, Anne E. Järvinen
Liite Yla 8.10.2019 Kaukaniemen hoito- ja käyttösuunnitelma.pdf (pdf, 20710 kt)
Liite Yla 8.10.2019 Kaukaniemi palautekooste.pdf (pdf, 3805 kt)
Liite Yla 8.10.2019 Kaukaniemi palauteyhteenveto ja vastineet.pdf (pdf, 199 kt)
Kuuntele Liite Yla 8.10.2019 Kaukaniemen hoito- ja käyttösuunnitelma.pdf
Kuuntele Liite Yla 8.10.2019 Kaukaniemi palautekooste.pdf
Kuuntele Liite Yla 8.10.2019 Kaukaniemi palauteyhteenveto ja vastineet.pdf
§ 272 Kokouksen laillisuus ja päätösvaltaisuus
§ 273 Pöytäkirjan tarkastus
§ 274 Läsnäolo- ja puheoikeuden myöntäminen
§ 275 Ajankohtaiset asiat
§ 276 Hatanpään valtatien, väli Hämeenkatu – linja-autoaseman tonttiliittymä ja Suvantokadun, väli Hatanpään valtatie – Ratinankuja sekä Aleksanterinkadun, väli Otavalankatu – Hatanpään valtatie katusuunnitelmat, XII (Kyttälä b) ja XIII (Ratina)
§ 277 Linnainmaan asuinalueiden katukohteet
§ 278 Kadunpitopäätökset vuonna 2019
§ 279 Ilokkaanrinteen katusuunnitelma, Koivistonkylä
§ 280 Mattilanmäen katusuunnitelma Mattilanrinteestä itään, Kumpula
§ 281 Mossin puistokadun katusuunnitelma, Ojala
§ 282 Yhdyskuntalautakunnan kokoukset kevätkaudella 2020
§ 283 Valtuustoaloite hiilineutraliustavoitteen saavuttamiseksi - Tampereen Sosialidemokraattinen valtuustoryhmä
§ 284 Valtuustoaloite tamperelaisen ilmasto-oppaan laatimiseksi - Tampereen vihreä valtuustoryhmä
§ 285 Valtuustoaloite hiilineutraali kaupunki -tavoitteen arvioimiseksi Tekeekö Tampere ilmaston nimissä politiikkaa, joka pahentaa tilannetta - Aarne Raevaara
§ 286 Asemakaava nro 8783, Huikas, Ali-Huikkaantie 26, tontin jakaminen
§ 287 Asemakaavaehdotuksen asettaminen nähtäville, Olkahinen, Jenseninkatu 11, käyttötarkoituksen muutos, asemakaava nro 8727
§ 288 Suunnittelutarvehakemus tilalle Koivikko 837-505-6-112, Nurmintie 11, asuinrakennuksen rakentaminen
§ 289 Suunnittelutarvehakemus tilalle Jukola 837-708-5-119, Kuivaniementie, asuinrakennuksen ja talousrakennusten rakentaminen
§ 290 Poikkeamishakemus tilalle Ranta-Pärri 837-714-2-162, Ala-Pärrin tie 67, talousrakennuksen käyttötarkoituksen muutos vierasmajaksi
§ 291 Mokkapuiston yleissuunnitelma
§ 293 Viherpalveluohjelman mukainen Haapalinnan torin leikkipaikan poisto vuonna 2019
§ 294 Viranhaltijoiden päätösten otto-oikeus